Predkladacia správa

Medzinárodné združenie pre rozvoj (International Development Association, ďalej iba „združenie, resp. IDA“) je jednou z piatich inštitúcií skupiny Svetovej banky. Poslaním združenia je pomoc najchudobnejším krajinám na svete pri znižovaní chudoby prostredníctvom poskytovania bezúročných úverov a grantov na programy zamerané na podnietenie hospodárskeho rastu a zlepšenie životnej úrovne. Konsenzu o 14. doplnení zdrojov IDA predchádzali štyri kolá rokovaní zástupcov donorských štátov, ktoré sa uskutočnili v priebehu r. 2004. Záverečné zasadnutie donorských krajín sa uskutočnilo 22. februára 2005 vo Washingtone D. C., na ktorom boli prezentované závery konsenzu o novom doplnení zdrojov, príspevky jednotlivých donorských krajín ako aj forma a podoba tohto doplnenia. 

Slovenská republika sa ako súčasť ČSFR podieľala na 9. doplnení zdrojov IDA. Na 10. doplnení zdrojov IDA sa podieľali všetky štáty V – 4 okrem Slovenskej republiky. Vzhľadom na skutočnosť, že na 11., 12. a 13. doplnení zdrojov IDA sa už Slovenská republika podieľala a to príspevkami 3 mil. SDR, 1,14 mil. SDR a 1,32 mil. SDR je vecou medzinárodnej prestíže, aby sa podieľala aj na 14. doplnení zdrojov IDA. Túto skutočnosť zvýrazňuje aj fakt, že pre členské štáty OECD je pristúpenie k doplneniu zdrojov IDA samozrejmosťou. Taktiež je dôležité si uvedomiť, že angažovanosť členských štátov EÚ v rámci IDA 14 je nepostrádateľná, pretože suma už sľúbených príspevkov štátov EÚ predstavuje viac ako polovicu z celého doplnenia zdrojov. 

Účasť Slovenskej republiky na 14. doplnení zdrojov IDA pomôže taktiež napĺňať medzinárodné záväzky súvisiace s nárastom prostriedkov na Oficiálnu rozvojovú pomoc – ODA (Official Development Assistance) a v neposlednom rade to môže mať aj pozitívny dosah na naše podnikateľské subjekty, ktoré sa v rámci pravidiel medzinárodného obstarávania tovarov a služieb môžu uchádzať o realizáciu projektov financovaných z prostriedkov IDA. Informácie o projektoch sú zverejňované v pravidelných publikáciách OSN.

Predkladaný materiál navrhuje, aby Slovenská republika prispela v priebehu rokov 2006 - 2008 k 14. doplneniu zdrojov IDA vo výške  2.070.144 EUR, (čo predstavuje pri aktuálnom výmennom kurze cca 80,388 mil. SKK). Súčasne navrhuje využiť diskont (prémiu) a realizovať úhradu prostredníctvom troch platieb splatných v SKK podľa aktuálneho výmenného kurzu v priebehu troch rokov.

V nadväznosti na zákon NR SR č. 523/2004 o rozpočtových pravidlách verejnej správy pôjde o použitie prostriedkov zo štátnych finančných aktív v rozsahu vymedzenom § 13 odsekom 1 písmenom b) až f) čiže o prostriedky, o ktorých znížení môže rozhodnúť vláda v súlade s § 13 odsekom 6 citovaného zákona.

V zmysle uvedeného uhradí SR v jednotlivých rokoch 2006, 2007 a 2008 splátky vo výške 690.048 EUR (26,796 mil. SKK)1. Fixácia nášho príspevku v EUR a jeho splácanie v SKK by mali v dôsledku prognózovaného zhodnocovania SKK voči EUR priniesť úspory pre štátne finančné aktíva v jednotlivých rokoch oproti súčasným výmenným reláciám, resp. iným alternatívam.